Tältä näyttää viinaranneke. Kuva: SILJA VIITALA

Viranomaiset tutkivat parhaillaan, rikkooko uusi viinaranneke lakia.



Helsingin keskustassa järjestettävässä Suuret oluet – pienet panimot -tapahtumassa asiakkaille on tarjottu rannekkeita, joiden avulla alkoholia on voinut ostaa laskulle.



Tapahtumassa voi maksaa joko käteisellä tai rannekkeella – mutta ei maksukorteilla. Viinarannekkeita tarjotaan erittäin hanakasti olutalueen sisäänkäynnillä. Jos asiakas haluaa viinarannekkeen, hänen täytyy todistaa henkilöllisyytensä, ja luottopäätös tehdään saman tien.



Rannekkeella saa ostaa alkoholia tapahtuma-alueelta enintään 500 euron arvosta. Lasku tulee perästä.

"On syytä epäillä, että tässä anniskellaan velaksi, mikä on nykylainsäädännön mukaan laitonta." Riku-Matti Lehikoinen, Etelä-Suomen aluehallintovirasto



Etelä-Suomen aluehallintoviraston alkoholiyksikön päällikkö Riku-Matti Lehikoinen sanoo Lännen Medialle, että hän aikoo lähettää viinarannekkeista selvityspyynnön tapahtuman järjestäjälle, Lammin Sahdille, joka on myös tapahtuman luvanhaltija.



– Harmaalla alueella tässä liikutaan. On syytä epäillä, että tässä anniskellaan velaksi, mikä on nykylainsäädännön mukaan laitonta, Lehikoinen sanoo ja tarkentaa, että luottokorteilla voi kuitenkin ostaa velaksi.



Alkoholilain mukaan velaksimyynti on kiellettyä. Toistaiseksi. Alkoholilain kokonaisuudistus on tulossa ensi vuonna, ja siinä velaksimyyntikielto aiotaan kumota. Laki ei kuitenkaan ole vielä voimassa.



Lehikoinen sanoo tarkistaneensa, etteivät tapahtuman järjestäjä tai viinarannekkeista vastaava Arvato ole tehneet ilmoitusta viinarannekkeista, kun tapahtumalle ollaan haettu anniskelulupia.



– Alkoholiasetusten mukaisesti Valvira myöntää poikkeukset alkoholin velaksimyynnistä yksityishenkilöille. Soitin asiasta Valviralle, ja tämä viirarannekeasia on heillekin vieras.



Järjestäjä rinnastaa

luottokortteihin



Luvanhaltija Pekka Kääriäinen Lammin Sahdista ei koe viinarannekkeissa mitään ongelmaa.



– Jos tämä on laitonta, niin sitten Visat ja MasterCardit heti pois alkoholimyynnistä. Se loppuu siihen sitten. Tämä on aivan sama asia.



– Minulla on aika monta anniskelulupaa tässä maassa, tilapäisiä ja pysyviä, eikä ole tarvinnut maksujärjestelmää vielä kysyä. Tällaista keskustelua ei edes tarvitse käydä, koska tämä on alkoholilain mukaista toimintaa, Kääriäinen kertoo.



Arvatosta projektipäällikkö Minna Eira kertoo, että viinaranneketta käsitellään niin sanottuna rajattuna luottokorttina.



– Vastaavaa kuin jos ostat luottokortilla, niin saadaksesi sen, pitää tehdä luottopäätös. Tässä myydään laskulle, luottopäätös pitää tehdä, Eira kertoo.



Arvatosta kerrotaan, että yritys ei ole anniskeluluvan haltija, eikä sillä ole tietoa anniskeluluvan tarkemmasta sisällöstä. Näin ollen he eivät eivät ole olleet erikseen yhteydessä Aviin tai Valviraan myyntitavasta.



Arvaton mukaan vastaava tuote on ollut käytössä aiemmin Tampereella Suuret oluet – pienet panimot -tapahtumassa ja maaliskuussa Nosturin musiikkitapahtumassa.



MaRa: Rannekkeista

tulee seuraava iso juttu



Matkailu- ja ravintolapalvelut MaRan varatoimitusjohtaja Veli-Matti Aittoniemi sanoo suoraan, ettei hän tiedä, ovatko viinarannekkeet laillisia.



– Minulla on sellainen käsitys, että eri viranomaiset tulkitsevat asiaa eri tavoin.



Aittoniemi pohtii, että viinarannekkeessa kyse saattaa olla henkilökohtaisesta maksujärjestelystä. Jos asiakas tunnistetaan ja maksu kohdentuu käyttäjälle, silloin se on häneen mukaansa maksunjärjestäjän kohdennettu maksuväline, jonka pitäisi olla laillinen.



Aittoniemi muistuttaa, että velaksimyynnin kieltävä pykälä on jo vanhentunut luottokortin osalta. Luottokortilla alkoholia on saanut ostaa velaksi jo pitkään.



– Onneksi ensi vuonna tätä ei enää tarvitse miettiä, kun velaksimyyntikielto poistuu.



Aittoniemi arvioi, että viinarannekkeista tulee seuraava iso juttu. Hänen mukaansa ravintola-alalla on paljon kiinnostusta viinarannekkeita kohtaan.



– Moni meidän yrityksistä tulee ottamaan tämän käyttöön. Yökerhot, kylpylät ja teatterit. Tällainen maksutapa on oivallinen asia, Aittoniemi sanoo ja viittaa maksamisen nopeuteen ja vaivattomuuteen.



Simojoki: ”Herranjumala”



A-klinikkasäätiön johtava ylilääkäri Kaarlo Simojoki kuuli ensimmäistä kertaa viinarannekkeesta, kun Lännen Median toimittaja lähestyi häntä asiasta.



– Ei tuohon voi sanoa muuta kuin että herranjumala. Kuulostaa kyllä huolestuttavalta.



Simojoen mukaan viinaranneke voisi olla ihan hyvä idea, jos asiakkaiden alkoholinkäyttö pysyisi kohtuullisena.

"Hieman realistisemmin kun suomalaiseen alkoholinkäyttöön suhtautuu, niin se, että käyttö jäisi pariin olueen, on epätodennäköistä." Kaarlo Simojoki, A-klinikkasäätiö

– Hieman realistisemmin kun suomalaiseen alkoholinkäyttöön suhtautuu, niin se, että käyttö jäisi pariin olueen, on epätodennäköistä. Pienessä nousuhumalassa on hyvä fiilis, ja kun humaltuu, voi äkkiä ostaa enemmän kuin oli tarkoitus. Varsinkin, jos ostaminen on tehty nykyistä helpommaksi.



Simojoki pitää myös huolestuttavana, että viinaranneke nopeuttaa ostotapahtumaa nykyisestä rahalla tai kortilla maksamisesta.



– Miten sellaisessa ajassa, jos asiakas vain vilauttaa ranneketta, ehtii arvioimaan asiakkaan kuntoa?



Simojoki arvioi, että viinarannekkeiden seurauksena entistä useammat ihmiset menettävät maksukykynsä ja luottotietonsa, kun alkoholin vaikutuksen alaisena tehdyistä, harkitsemattomista viinaostoista tulee viimein lasku kotiin.

Tapahtumassa torstaina vieraillut Krista Knaapi piti ranneketta hyvänä ideana.